CELEX: 62005TN0037
Language: el
Date: 2005-01-21 00:00:00
Title: Υπόθεση Τ-37/05: Προσφυγή της World Wide Tobacco España, S.A., κατά της Επιτροπής των Ευρωπαϊκών Κοινοτήτων που ασκήθηκε στις 21 Ιανουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/42
            
         Προσφυγή της World Wide Tobacco España, S.A., κατά της Επιτροπής των Ευρωπαϊκών Κοινοτήτων που ασκήθηκε στις 21 Ιανουαρίου 2005
   (Υπόθεση Τ-37/05)
   (2005/C 82/75)
   Γλώσσα διαδικασίας: η ισπανική
   Η World Wide Tobacco España, S.A., με έδρα τη Μαδρίτη (Ισπανία), εκπροσωπούμενη από τους Miguel Odriozola Alén, Marta Marañón Hermoso και Adrian Emch, δικηγόρους Μαδρίτης, άσκησε στις 21 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   H προσφεύγουσα ζητεί από το Πρωτοδικείο:
   
               1)
            
            
               να μειώσει το πρόστιμο που επιβλήθηκε στην WWTE με το άρθρο 3 της αποφάσεως της Επιτροπής της 20ής Οκτωβρίου 2004·
            
         
               2)
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσβαλλόμενη απόφαση στην παρούσα διαφορά είναι η ίδια την οποία αφορά η υπόθεση Τ-24/05, Standard Commercial κ.λπ. κατά Επιτροπής (1).
   Οι λόγοι ακυρώσεως τους οποίους επικαλείται η προσφεύγουσα είναι παρόμοιοι με εκείνους που προβάλλονται στην προμνησθείσα υπόθεση (παραβίαση της αρχής της ίσης μεταχειρίσεως και παράβαση του άρθρου 23, παράγραφος 2, του κανονισμού 1/2003).
   Ειδικότερα, η προσφεύγουσα υποστηρίζει ότι, κατά τον υπολογισμό του βασικού ποσού του προστίμου, η Επιτροπή εφάρμοσε αυστηρότερα κριτήρια, όσον αφορά την αποτρεπτική λειτουργία του προστίμου, έναντι της προσφεύγουσας απ' ό,τι έναντι άλλων ισπανικών μεταποιητικών επιχειρήσεων. Εξάλλου, η συμπεριφορά της προσφεύγουσας δεν μπορεί να καταλογιστεί στις μητρικές της εταιρίες Trans-Continental Corporation Leaf Tobacco, Standard Commercial Tobacco Corporation και Standard Commercial Corporation.
   Ομοίως, η Επιτροπή παρέβη τις κατευθυντήριες γραμμές για τον υπολογισμό των προστίμων και παραβίασε την αρχή της προστασίας της δικαιολογημένης εμπιστοσύνης, στο μέτρο που δεν έλαβε υπόψη ως ελαφρυντικές περιστάσεις το ότι είναι η πρώτη φορά που διενεργεί έρευνα στον τομέα του ακατέργαστου καπνού, το ότι η προσφεύγουσα έθεσε τέρμα στις παραβάσεις ήδη από την πρώτη παρέμβαση της Επιτροπής και ότι, κατά τα έτη 1996 και 1997, οι συμφωνίες δεν εφαρμόζονταν.
   
      (1)  Η οποία δεν έχει ακόμα δημοσιευθεί στην ΕΕΕΚ.